Derheqê Hemşaredara Karazî  Rojda Nazlier a ke wezîfe ra ameye dûrvistene û tepiştene bi îdîaya ''endamîya rêxistine'' dewa ameyebî akerdene. Roniştişo yewîn ê dewaya Mehkema Cezaya Girane ya Amedî de ame dîyene.
Nazliera ke Zîndanê Kayserî de yena tepiştene, bi rayîrê SEGBÎSî beşdara roniştişî bîye. Roniştiş de avûkat Resul Temur, Bawer Mizrak û Dîyar Çetedîr zî amade bîyî. Wekîlanê HDPyî Remzîye Tosun, Musa Farisogullari û Merale Daniş Beştaş, hemserekanê HDPyî yê Amedî keye û embazanê Nazliere zî dewa teqîb kerde.
Nazliere vat: "Ez raşt û adîlane nêvînena ke kîlometreyan dûrî ra bi rayîrê SEGBÎSî pawitişê xo bikera. 2 şahîdanê ke vera mi îfade da 2 serrî verê cû ameyî girewtene û qanûnê poşmanîye ra fayde kerd. Şahîdan 7 mengan ra dima derheqê mi de îfade da ke no detpêkê planê tayînkerdişê qeyûmî yo."
Îtîrafker Ercan Tucî yo ke Zîndanê Xarpêtî ra tewrê roniştişî bi îdîa kerd ke o di rey şîyo keyeyê Nazliere. Avûkat Bawer Mizrakî zî waşt ke îtîrafker rê tay çîyî persî la hetê mehkeme ra ame astengkerdene. Avûkatê Nazliere û wekîlî hetê serekê mehkeme ra salone ra ameyî vetene.
Badê mabênêk  heyetê mehkeme qerarê dewamê tepiştişê Nazliere girewt û roniştiş  20ê nîsane rê ame taloqkerdene.
